SANAKARTTA 						21.12.2018

KALASATAMAN TERVEYS- JA HYVINVOINTIKESKUS
Kalasataman terveys- ja hyvinvointikeskus sijaitsee Helsingissä Sörnäisten kaupunginosassa Kalasataman alueella. Keskuksen osoite on Työpajankatu 14 A. Rakennusta rajaa etelässä Työpajankatu, lännessä Kalasatamankatu ja idässä Capellan puistotie, pohjoisessa on kerrostalo. 
Terveys- ja hyvinvointikeskusrakennuksessa on kuusi kerrosta. Se on suorakaiteen muotoinen siten, että rakennuksen pitkät sivut ovat länsi – itä suunnassa ja lyhyet sivut etelä-pohjoissuunnassa. 
Rakennuksen keskiosa on avoin tila, joka jatkuu avoimena ylös lasikattoon asti. Henkilökunnan työtilat sekä asiakkaiden odotustilat sijaitsevat kerroksissa käytävillä, jotka kiertävät avointa keskustaa. Uloimpana ikkunaseinustoilla ovat asiakkaiden odotustilat,  sisäkehällä sijaitsevat vastaanottohuoneet sekä henkilökunnan toimitilat. 
Ensimmäinen kerros ja ala-aula
Pääsisäänkäynti sijaitsee rakennuksen eteläseinustalla kauppakeskus Redin puolella. Sisäänkäynnissä on kahdet ovet, jotka liukuvat automaattisesti sivulle. Jalkakäytävällä uraraita ohjaa sisäänkäynnin vasemman puoleiselle ovelle. 
Keskuksessa on kahdet hissiyhteydet kerrosten välillä. A-hissit sijaitsevat pääsisäänkäynnistä vasempaan rakennuksen eteläpuolella kauppakeskus Redin puolella. B-hissit ovat pääsisäänkäyntiä  vastapäätä noin kello kahden suunnassa aulan pohjoispuolella. Sekä A- että B-hissejä on kolme rinnakkain. B-puolella kaksi hissiä on asiakkaiden käytössä ja kolmas hissi on ainoastaan henkilökunnalle. 
Ohjaavat koholistat johtavat hissien kutsupainikkeille. Asiakashissien ulkopuolella kerros on merkitty koholla näkevien numeroilla, sisällä kerrokset on merkitty pisteillä. Hisseissä äänisignaalit ilmoittavat ovien sulkeutumisesta ja kerroksen, johon saavutaan. 
Sisäänkäynnistä laattaraita johtaa suoraan infotiskille, mutta tässä kohdassa raita jää osittain kuramattojen peittoon. Ilmoittautumisautomaatit jäävät mattojen oikealle puolelle, ne on erotettu kulkureitistä kevyillä irtoseinillä.
Suoraan edessä ovia vastapäätä noin kymmenen metrin päässä on terveys- ja hyvinvointikeskuksen infotiski, missä vahtimestarit auttavat ilmoittautumisessa ja voivat tarvittaessa saattaa asiakkaan oikeaan kohteeseen. 
Lattia on vaalea ja siinä kulkee ohjaavat tummat laattaraidat, joiden toisessa reunassa on kepillä mahdollista tunnistaa matala ohjaava koholista. 
Infotiskin vasemmalla puolella kulman takana sijaitsevassa syvennyksessä ovat ala-aulan unisex WC:t sekä naisten että miesten käyttöön. Infotiskin oikealla puolella kulman takana sijaitsevassa syvennyksessä ovat B-hissit syvennyksen vasemman puoleisella seinällä. 
Infopisteestä tumma laattaraita ohjaa sekä A- että B-hisseille. Laattaraidoissa on käännös- ja risteyskohdissa neliön muotoinen huomioalue, jossa on puolipallon muotoiset kohonastat.
Ulko-ovilta katsottuna ala-aulan länsipäädyssä kello yhdentoista suunnassa on terveyskeskuksen vastaanotto niille asiakkaille, joilla ei ole ajanvarausta. Aulan itäpäädyssä, ovilta katsottuna kello kahden suunnassa on laboratorio.  Niihin on kutsunumerojärjestelmä. 
Ulko-ovilta oikealle kello kolmen suunnassa on oleskelualue. Siellä on valkeita, neliön muotoisia pöytiä, valkeita ja mustia tuoleja  sekä puhuva asiakaspalvelurobotti Pepper. Pöytäalueen takana on Itepiste ja Kalasataman Kela toimisto. Keskuksessa ei ole kahvilaa.
Kerrokset 2-6
Ylempänä olevat kerrokset ovat rakenteeltaan samanlaisia ja niissä toimii keskuksen eri yksiköitä. 
Kerroksissa käytävä kiertää kehää rakennuksen ulkoreunalla. Vastaanottohuoneet sijaitsevat käytävän sisäreunassa. Ne on numeroitu siten, että B-hissien puolella huoneissa on numeroiden lisäksi B-tunnukset ja A-hissien puolella huoneissa on numeroiden lisäksi A-tunnukset.
Kun A-puolen hissistä tulee ulos, on suoraan edessä noin kahden metrin päässä asiakastoimisto, johon voi myös ilmoittautua. Toimistossa on yleensä virkailija, joka neuvoo asiakkaan odottamaan käytävässä oleville istuimille. Asiakas kutsutaan nimeltä sisään.   
Lattiassa oleva ohjaava koholista johtaa hissistä edessä sijaitsevaan asiakastoimistoon tai käytävän ulkoreunalle, missä on kerrosta kuvaava kohokartta. Jos listaa seuraten kääntyy 90 astetta oikeaan, se johtaa käytävän sisäseinustalla olevaan esteettömään WC:hen. 
Kun B-puolen hissistä tulee ulos, on täälläkin suoraan edessä asiakastoimisto. Lattian ohjaava koholista johtaa hissistä asiakastoimistoon tai vasemmalle käytävän ulkoreunalle, missä on kohokartta. Jos listaa seuraten kääntyy 90 astetta vasempaan, se johtaa käytävän sisäseinustalla olevaan esteettömään WC:hen. 

REITIT KALASATAMAN METROASEMAN JA TERVEYS- JA HYVINVOINTIKESKUKSEN VÄLILLÄ
Metroasema sijaitsee kauppakeskus Redin yhteydessä sen kolmannessa kerroksessa. Metrolaitureilta lähtee esteettömät, ohjaavilla koholistoilla merkityt reitit, jotka vievät hissejä käyttäen laiturialueelta kauppakeskuksen katutason ensimmäiseen kerrokseen ja ulko-oville. Koholistat ohjaavat ainoastaan niille hisseille, jotka sijaitsevat esteettömien reittien varrella.
Kadulla reitti terveys- ja hyvinvointikeskukseen on merkitty jalkakäytävän pintaan uraraidalla, jonka käännös- ja risteyskohdat osoitetaan neliön muotoisilla kohomerkinnöillä.
Koska kauppakeskuksen kulkuväylät mutkittelevat epäsäännöllisesti, on näkövammaisen henkilön varminta seurata ohjaava listoja kulkiessaan metron ja terveyskeskuksen välisiä reittejä. 
Kauppakeskus Redi muodostuu kahdesta rakennuksesta, Stadista (kaupunki) ja Skönestä (meri). Ensimmäisessä kerroksessa rakennusten välissä kulkee Kalasatamankatu, joka on kävelykatu. Ylemmissä kerroksissa rakennusten välillä on kävely-yhteys sisätiloissa.
Kauppakeskuksessa on useita hissiyhteyksiä kerrosten välillä. Hisseissä on kerrosmerkinnät pisteillä, niissä on äänisignaalit, puheella tiedotus kerrostasanteista sekä hissin kulkusuunnasta. Äänisignaalit ilmoittavat tihenevällä piipityksellä, että hissin kutsupainiketta on painettu. 
1. Saapuminen Helsingin suunnasta Kalasataman metroasemalle ja sieltä Terveys- ja hyvinvointikeskukseen. 
Metroaseman laiturialue sijaitsee kauppakeskuksen kolmannessa kerroksessa. Tultaessa ulos metrosta käännytään vasempaan metron ajosuuntaan ja kävellään laiturialueen itäpäässä olevalle ovelle. Sen toisella puolella alkaa ohjaava koholista ja edessä on loiva ylämäki. Edessä on  liukuovi, jonka jälkeen koholista johtaa kohti kolmannen kerroksen hissejä. 
Tultaessa hissistä ulos ensimmäisessä kerroksessa käännytään vasempaan ja seurataan noin 30 metriä listaa eteenpäin. Lista kaartuu oikealle ja se tekee puoliympyrän muotoisen käännöksen kiertäen Redin oranssin infopisteen ja johtaa sitten kohti Kalasatamankadulle avautuvia ulko-ovia. 
Oikealla seinustalla kuuluvat hissien äänimerkit ohitetaan ja tullaan ulko-oville. Oikean puoleinen kulkureitti on esteetön. Oikeanpuoleiset ovet aukeavat, kun painaa oikealla seinustalla sijaitsevassa tolpassa olevaa avauspainiketta. Tuulikaapin jälkeen tullaan Kalasatamankadulle ja ulkona alkaa uraraita. 
Raitaa seuraten kuljetaan noin kolme metriä käännöskohtaan, jossa on kadun pinnassa kohomerkinnät. Tässä käännytään vasemmalle ja kuljetaan noin 30 metriä kohti Työpajankatua. Seuraavien kohomerkkien kohdalla käännytään oikealle ja seurataan uraraitaa muutama metri. Kohomerkkien kohdalla käännytään vasemmalle kohti suojatietä ja ylitetään Työpajankatu.
Ylityksen jälkeen käännytään oikealle ja seurataan uraraitaa katoksen alla noin 30 metriä seuraavien kohomerkkien kohdalle, käännytään vasemmalle ja raita johtaa terveys- ja hyvinvointikeskuksen sisäänkäyntiin suoraan edessä. 

2. Reitti Terveys- ja hyvinvointikeskuksesta metroasemalle länteen kohti Helsinkiä. 
Terveys- ja hyvinvointikeskuksen pääovelta käännytään kohomerkkien kohdalla oikealle seuraten uraraitaa. Noin 30 metrin päässä kohomerkkien kohdalla käännytään vasemmalle ja ylitetään Työpajankadun suojatie. Ylityksen jälkeen käännytään oikealle, kuljetaan muutama metri ja kohomerkkien kohdalla käännytään vasemmalle. 
Kuljetaan Kalasatamankatua pitkin uraraitaa seuraten noin 30 metriä ja kohomerkkien kohdalla käännytään oikealle. Noin kolmen metrin päässä on esteetön sisäänkäynti kauppakeskuksen tuulikaappiin, ovien avauspainikkeet ovat vasemmalla. Toisten ovien jälkeen seurataan kaarevaa koholistaa kunnes vasemmalta kuuluu hissien äänimerkit. 
Hissillä noustaan kolmanteen kerrokseen, siellä käännytään vasempaan ja seurataan koholistaa kohti metrolaitureille johtavia ovia. Vasemmalle jää lippuautomaatti ja valaistu infotaulu ja niiden jälkeen koholista jakaantuu kahdeksi. Molemmat koholistat johtavat tuulikaappiin, joka on ennen laiturialuetta. Maksuautomaatit sijaitsevat kahdessa tolpassa ennen tuulikaappia. Tuulikaapissa loivan alamäen jälkeen käännytään vasemmalle ja automaattisesti avautuvien liukuovien ja metallisen kynnyslistan jälkeen ollaan laiturilla. Ohjaava lista loppuu laiturialueen ovella.
3. Saapuminen Vuosaaren ja Mellunmäen suunnasta metroasemalle ja sieltä Terveys- ja hyvinvointikeskukseen. 
Laiturialueella käännytään oikeaan ja tullaan vasemmalla sijaitsevien liukuoville, jotka johtavat tuulikaappiin. Ohjaava lista kaartaa oikealle, loivan ylämäen jälkeen kuljetaan ovista ja seurataan listaa, joka ohjaa noin 30 metrin päässä sijaitseville hisseille.
Ensimmäisessä kerroksessa käännytään oikealle ja seurataan koholistaa esteettömille ulko-oville kohti Kalasatamankatua. Oikeanpuoleinen kulkureitti on esteetön sillä ovet aukeavat kun painaa oikealla sijaitsevassa tolpassa olevaa avauspainiketta. Ovista tullaan tuulikaappiin ja ulko-ovista  Kalasatamankadulle. Ulkona alkaa uraraita.  
Raitaa seurataan muutama metri käännöskohtaan kohomerkeille, käännytään vasemmalle ja kuljetaan noin 30 metriä kohti Työpajankatua. Seuraavien kohomerkkien kohdalla käännytään oikealle ja seurataan uraraitaa muutama metri. Kohomerkkien kohdalla käännytään vasemmalle ja ylitetään Työpajankadun suojatie.
Ylityksen jälkeen käännytään oikealle ja seurataan uraraitaa katoksen alla seuraavien kohomerkkien kohdalle, käännytään vasemmalle ja terveys- ja hyvinvointikeskuksen sisäänkäynti on suoraan edessä. 
4. Reitti Terveys- ja hyvinvointikeskuksesta metroasemalle itään kohti Mellunmäkeä ja Vuosaarta. 
Hyvinvointi- ja terveyskeskuksen pääovelta käännytään oikealle ja seurataan uraraitaa. Noin 30 metrin päässä olevien kohomerkkien kohdalla käännytään vasemmalle ja ylitetään Työpajankadun suojatie. Ylityksen jälkeen käännytään oikealle ja kuljetaan muutama metri. Seuraavien kohomerkkien kohdalla käännytään vasemmalle ja kuljetaan Kalasatamankatua pitkin uraraitaa seuraten noin 30 metriä kohomerkeille. 
Kohomerkkien kohdalla käännytään oikealle ja noin kolmen metrin päässä on esteetön sisäänkäynti kauppakeskuksen tuulikaappiin, ovien avauspainikkeet ovat vasemmalla. Toisten ovien jälkeen seurataan kaarevaa koholistaa.  
Vasemmalta kuuluvat hissien äänimerkit, ohitetaan hissit ja seurataan ohjaavaa listaa. Noin 30 metrin päässä lista kaartaa vasemmalle ja tekee puoliympyrän muotoisen käännöksen kiertäen Redin oranssin infopisteen. Kaarroksen jälkeen kuljetaan noin 30 metriä hisseille, joissa on äänimerkki.  
Noustaan kolmanteen kerrokseen ja lähdetään seuraamaan koholistaa vasemmalle. Liukuoven kohdalla on maksuautomaatti ja sen  jälkeen edessä on loiva alamäki ja tavallinen ovi laiturialueelle. Tässä on laiturin itäpää ja tähän pysähtyy junan ensimmäinen vaunu.
 Loppu